Predkladacia  správa

Návrh zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a menia a dopĺňajú niektoré ďalšie zákony sa predkladá v nadväznosti na novelizáciu Ústavy Slovenskej republiky vykonanú ústavným zákonom č. 90/2001 Z.z. a podľa uznesenia vlády č. 966 z 29. novembra 2000 (bod B.1.) 

Návrh zákona bol v rámci medzirezortného pripomienkového konania zaslaný všetkým ministerstvám a ostatným ústredným orgánom štátnej správy, generálnej prokuratúre, najvyššiemu súdu, najvyššiemu kontrolnému úradu, Rade hospodárskej a sociálnej dohody Slovenskej republiky, Združeniu miest a obcí Slovenska, Únii miest Slovenska, Konfederácii odborových zväzov Slovenskej republiky, všetkým krajským úradom, vybraným okresným úradom, mestám Bratislave a Košiciam a ďalším vybraným mestám a obciam (spolu 60 orgánom).

K návrhu sa vyjadrili všetky uvedené orgány. Osem stanovísk bolo bez pripomienok (najvyšší súd, ministerstvo hospodárstva, ministerstvo pôdohospodárstva, ministerstvo zdravotníctva, správa štátnych hmotných rezerv, úrad jadrového dozoru, úrad priemyselného vlastníctva, Rada pre vysielanie a retransmisiu). 

K všeobecnej pripomienke uplatnenej niektorými orgánmi týkajúcej sa zaradenia presunu kompetencií na obce do predloženého návrhu uvádzame:

Navrhované riešenie by bolo zo systémového hľadiska v rozpore s legislatívnymi pravidlami vlády. Predkladateľ preto navrhuje presun kompetencií na obce riešiť osobitným zákonom. V predloženom materiáli je v súvislosti s týmto riešením zaradený zoznam pôsobností, ktoré prejdú z orgánov miestnej štátnej správy na miestnu samosprávu.

Zásadné pripomienky k návrhu zákona uplatnilo vo svojich stanoviskách šesť orgánov (ministerstvo financií, ministerstvo kultúry, ministerstvo školstva, úrad geodézie, kartografie a katastra, generálna prokuratúra, Konfederácia odborových zväzov). Všetky zásadné pripomienky boli na rokovaniach predkladateľa s pripomienkujúcimi vyriešené, okrem jednej pripomienky generálnej prokuratúry a dvoch pripomienok Konfederácie odborových zväzov. Generálna prokuratúra na pripomienke trvá; záverečné rokovanie s predstaviteľom Konfederácie odborových zväzov sa z časových dôvodov nepodarilo zorganizovať.

Generálna prokuratúra k § 21 ods. 6 zákona vyjadrila zásadný nesúhlas, aby sa novelou zákona ustanovila nová kompetencia prokurátorov.

K tomu uvádzame: právomoc prokurátora podávať návrh na začatie konania pred súdom podľa osobitného zákona je priamo zakotvená v § 21 ods. 2 písm. c) zákona o prokuratúre ako právny prostriedok, ktorým prokurátor vykonáva dozor nad dodržiavaním zákonov a ostatných všeobecne záväzných právnych predpisov orgánmi verejnej správy. Nejde teda o ustanovovanie novej kompetencie prokuratúry.

K riešeniu prijatému v návrhu zákona o samospráve vyšších územných celkov a o zmene a doplnení niektorých zákonov, ktorým sa právomoc podávať návrh na súd v súvislosti s dohodami o spolupráci alebo členstvom v medzinárodnom združení zveruje krajskému úradu, uvádzame, že je v rozpore s nálezom Ústavného súdu Slovenskej republiky č. 185/1999 Zb. V tomto náleze ústavný súd vyslovil, že v oblasti výkonu samosprávnej činnosti obce sa môže uskutočňovať medzi orgánmi miestnej štátnej správy a obcou len spolupráca a odborná pomoc. Obce v tejto činnosti podliehajú dozoru štátu len v rozsahu zákona o prokuratúre (s výnimkou správneho konania). Možnosť ukladať obci povinnosti alebo zasahovať do jej oprávnení zákonom nemožno, v súlade s nálezom ústavného súdu, chápať v takom rozsahu, aby orgány miestnej štátnej správy zasahovali do činnosti územnej samosprávy tak, aby stratila svoj samosprávny charakter. Okrem toho oprávnenie orgánu štátnej správy na podanie návrhu súdu voči obci je  v rozpore s čl. 2 ods. 2 a čl. 71 ústavy. Podľa čl. 2 ods. 2 ústavy štátne orgány môžu konať iba na základe ústavy, v jej medziach a v rozsahu a spôsobom, ktorý ustanoví zákon, pričom podľa čl. 71 vláda riadi a kontroluje iba výkon štátnej správy prenesený na obec zákonom.

Vzhľadom na to, že orgány štátnej správy nemajú v ústave uvedenú kompetenciu pre oblasť výkonu samosprávy, nemôže im zákon zveriť podávanie návrhu súdu vo veciach samosprávnej pôsobnosti obce.

Uvedené dva orgány trvajú na svojich zásadných pripomienkach; návrh zákona sa preto predkladá s rozporom.